Posolstvo Svätého Otca Leva XIV.

na 63. svetový deň modlitieb za povolania

Štvrtá veľkonočná nedeľa – 26. apríla 2026

Vnútorný objav Božieho daru

Drahí bratia a sestry, milovaní mladí ľudia!

Pod vedením a pod ochranou zmŕtvychvstalého Ježiša slávime na Štvrtú veľkonočnú nedeľu, nazývanú „Nedeľa Dobrého pastiera“, 63. svetový deň modlitieb za povolania. Je to milostiplná príležitosť, pri ktorej sa chcem s vami podeliť s niekoľkými myšlienkami o vnútornom rozmere povolania, pod ktorým rozumieme objav nezaslúženého Božieho daru, ktorý sa rodí v hĺbke srdca každého z nás. Vyberme sa teda spoločne na cestu skutočne krásneho života, ktorú nám ukazuje Dobrý pastier!

Cesta krásy

V Jánovom evanjeliu Ježiš sám seba nazýva doslovne „dobrým pastierom“ (ὁ ποιμὴν ὁ καλός) (Jn 10,11). Tento výraz označuje dokonalého, autentického a vzorového pastiera, ktorý je pripravený položiť za svoje ovce život, aby tak viditeľne ukázal Božiu lásku. Je to Pastier, ktorý fascinuje: ten, kto ho pozoruje, zistí, že život je skutočne krásny, ak ho bude nasledovať. Na spoznanie tejto krásy však nestačia telesné oči ani estetické kritériá: je potrebná kontemplácia a vnútorný život. Len ten, kto sa zastaví, počúva, modlí, pričom nechá na sebe spočinúť jeho pohľad, môže s dôverou povedať: „Dôverujem mu, život s ním môže byť naozaj krásny, chcem kráčať cestou tejto krásy.“ A najúžasnejšie je, že keď sa staneme jeho učeníkmi, sami sa stávame „krásnymi“: jeho krása nás premení. Ako píše teológ Pavel A. Florenskij, askéza nevytvára „dobrého“, ale „krásneho“ človeka.¹ To, čo odlišuje svätých od ostatných je okrem dobroty aj oslnivá duchovná krása, ktorá vyžaruje z tých, ktorí žijú v Kristovi. Tak sa v celej svojej hĺbke odhaľuje kresťanské povolanie: podieľať sa na jeho živote, zdieľať jeho poslanie, žiariť jeho vlastnou krásou.

Takéto vnútorné odovzdávanie života, viery a zmyslu zakúsil aj svätý Augustín, ktorý v tretej knihe Vyznaní, keď vyznáva svoje hriechy a omyly z mladosti, priznáva, že Boh je „vnútornejší nad jeho vlastné vnútro“. ² Okrem poznania seba samého objavuje aj krásu božského svetla, ktoré ho vedie v tme. Augustín vníma v najvnútornejšej časti svojej duše Božiu prítomnosť, z čoho plynie, že pochopil a zažil, aká je dôležitá starostlivosť o vlastné vnútro ako priestor vzťahu s Ježišom, cestu k zakúseniu Božej krásy a dobroty vo vlastnom živote.

Tento vzťah sa buduje v modlitbe a tichu a ak ho pestujeme, otvára nám možnosť prijať a prežívať dar povolania, ktorý nikdy nie je nátlakom ani vopred stanovenou schémou, ktorú treba jednoducho dodržiavať, ale projektom lásky a šťastia. Starostlivosť o vnútorný život: práve odtiaľ je naliehavo potrebné začať pri pastorácii povolaní a neustále novom úsilí o evanjelizáciu.

V tomto duchu vyzývam všetkých – rodiny, farnosti, rehoľné spoločenstvá, biskupov, kňazov, diakonov, katechétov, vychovávateľov a veriacich laikov –, aby sa čoraz viac zapájali do vytvárania priaznivých podmienok, aby tento dar mohol byť prijatý, živený, chránený a sprevádzaný a prinášal hojné ovocie. Iba ak budú naše prostredia žiariť živou vierou, neustálou modlitbou a bratským sprevádzaním, bude môcť Božie povolanie rozkvitnúť a dozrieť, stať sa cestou šťastia a spásy pre každého i pre svet. Ak sa vydáme na cestu, ktorú nám ukazuje Ježiš, Dobrý pastier, naučíme sa lepšie poznať samých seba a bližšie spoznať Boha, ktorý nás povolal.

Vzájomné poznanie

„Pán života nás pozná a osvecuje naše srdce svojím milujúcim pohľadom.“³ Každé povolanie totiž nemôže začať inak ako uvedomením si a zakúsením Boha, ktorý je Láska (porov. 1Jn 4,16). On nás pozná do hĺbky, spočítal vlasy na našej hlave (porov. Mt 10, 30) a pre každého z nás vymyslel jedinečnú cestu svätosti a služby. Toto poznanie však musí byť vždy vzájomné: sme pozvaní poznávať Boha prostredníctvom modlitby, počúvania Slova, sviatostí, života Cirkvi a služby bratom a sestrám. Ako mladý Samuel, ktorý v noci – možno nečakane – začul Pánov hlas a s pomocou Eliho sa naučil ho rozpoznávať (porov. 1 Sam 3,1 – 10), tak aj my musíme vytvárať priestor vnútorného ticha, aby sme mohli vnímať, čo Pán pripravil pre naše šťastie. Nejde o abstraktné intelektuálne vedomosti, ani o učenú múdrosť, ale o osobné stretnutie, ktoré premieňa život.⁴ Boh prebýva v našom srdci: povolanie je intímny dialóg s ním, ktorý nás volá – napriek niekedy ohlušujúcemu hluku sveta – a pozýva, aby sme odpovedali s opravdivou radosťou a veľkodušnosťou.

„Noli foras ire, in te ipsum redi, in interiore homine habitat veritas – Nevychádzaj von, vráť sa do seba, lebo pravda prebýva vo vnútornom človeku.“⁵ Svätý Augustín nám opäť pripomína, aké dôležité je naučiť sa zastaviť a vytvoriť priestor vnútorného ticha, aby sme mohli počúvať hlas Ježiša Krista.

Drahí mladí, počúvajte tento hlas! Počúvajte hlas Pána, ktorý vás pozýva žiť plný, plodný život, zúročiť svoje talenty (porov. Mt 25, 14 – 30) a pribiť svoje obmedzenia a slabosti na slávny Kristov kríž. Zastavte sa teda pri eucharistickej adorácii, usilovne rozjímajte nad Božím slovom, aby ste ho mohli každý deň žiť, aktívne a plne sa zúčastňujte na sviatostnom a cirkevnom živote. Tak spoznáte Pána a v dôvernosti, ktorá je vlastná priateľstvu, objavíte, ako darovať seba samých na ceste manželstva, kňazstva, trvalého diakonátu alebo v zasvätenom živote, či už rehoľnom alebo sekulárnom: každé povolanie je nesmiernym darom pre Cirkev a pre tých, ktorí ho s radosťou prijímajú. Spoznať Pána znamená predovšetkým naučiť sa dôverovať jemu a jeho prozreteľnosti, ktorá sprevádza v hojnej miere každé povolanie.

Dôvera

Z poznania pramení dôvera, postoj, ktorý je plodom viery a ktorý je nevyhnutný nielen pre prijatie povolania, ale aj pre vytrvanie v ňom. Život sa totiž javí ako neustále dôverovanie a zverovanie sa Pánovi, aj keď jeho plány narúšajú tie naše.

Spomeňme si na svätého Jozefa, ktorý sa napriek neočakávanému tajomstvu materstva Panny Márie zveril Božiemu plánu a s poslušným srdcom prijal Máriu a Dieťa (porov. Mt 1,18 – 25; 2,13 – 15). Jozef z Nazareta je príkladom úplnej dôvery v Boží plán: dôveruje aj vtedy, keď sa všetko okolo neho zdá temné a negatívne, keď sa zdá, že veci idú opačným smerom, než sa očakávalo. Dôveruje a zveruje sa Pánovi, istý si jeho dobrotou a vernosťou. „V každej situácii svojho života dokázal Jozef povedať svoje ,fiat‘ tak ako Mária pri zvestovaní a Ježiš v Getsemanskej záhrade.“⁶

Ako nás naučil Jubilejný rok 2025 venovaný nádeji, je potrebné pestovať pevnú a trvalú dôveru v Božie prisľúbenia, nikdy sa nepoddať zúfalstvu, prekonať obavy a neistotu, istí si tým, že vzkriesený Ježiš je Pánom dejín sveta i našich osobných dejín: on nás v najtemnejších chvíľach neopúšťa, ale prichádza, aby svojím svetlom rozptýlil všetku našu tmu. A práve vďaka svetlu a sile jeho Ducha môžeme – aj skrze skúšky a krízy – spoznať, ako naše povolanie dozrieva a čoraz viac odráža krásu toho, ktorý nás povolal, krásu utvorenú z vernosti a dôvery, napriek ranám a pádom.

Dozrievanie

Povolanie v skutočnosti nie je statickým cieľom, ale dynamickým procesom zrenia, ktorý podporuje blízkosť s Pánom: byť s Ježišom, nechať pôsobiť Ducha Svätého v srdci a v životných situáciách a prehodnocovať všetko vo svetle prijatého daru znamená rásť vo svojom povolaní.

Tak ako je ratolesť spojená s viničom (porov. Jn 15, 1 – 8) aj celý náš život sa musí odohrávať v silnom a hlbokom spojení s Pánom, aby sa cez skúšky a potrebné prerezávanie stal čoraz plnšou odpoveďou na jeho volanie. „Miesta“, kde sa najviac prejavuje Božia vôľa a kde zažívame jeho nekonečnú lásku, sú často autentické a bratské väzby, ktoré sme schopní v priebehu nášho života nadviazať. Aké vzácne je mať dobrého duchovného vodcu, ktorý sprevádza objavovanie a rozvoj nášho povolania! Aké dôležité je rozlišovanie a overovanie vo svetle Ducha Svätého, aby sa povolanie mohlo naplniť v celej svojej kráse.

Povolanie teda nie je niečím, čo máme hneď k dispozícii, niečím, čo je „dané“ raz a navždy: je to skôr cesta, ktorá sa vyvíja podobne ako ľudský život, v ktorom nielenže treba chrániť prijatý dar, ale musí sa aj živiť každodenným vzťahom s Bohom, aby mohol rásť a prinášať ovocie. „Má veľkú hodnotu, pretože sa dotýka celého nášho života zoči-voči Bohu, ktorý nás miluje a pomáha nám pochopiť, že nič nie je výsledkom nezmyselného chaosu, ale naopak, že všetko v našom živote sa môže stať odpoveďou Pánovi, ktorý má s nami úžasný plán.“⁷

Drahí bratia a sestry, milovaní mladí ľudia, povzbudzujem vás, aby ste pestovali svoj osobný vzťah s Bohom prostredníctvom každodennej modlitby a rozjímania nad Božím slovom. Zastavte sa, načúvajte, zverte sa mu: takto dar vášho povolania dozrie, prinesie vám radosť a hojné ovocie pre Cirkev a pre svet.

Nech vás na tejto ceste vždy sprevádza Panna Mária, vzor vnútorného prijatia Božieho daru a učiteľka počúvania v modlitbe!

Vo Vatikáne 16. marca 2026

                LEV PP. XIV.

¹ „Askéza nevytvára ,dobrého‘ človeka, ale krásneho človeka, a charakteristickým rysom svätých vôbec nie je akási ,dobrota‘, ktorá sa môže vyskytovať aj u telesných a veľmi hriešnych ľudí, ale duchovná krása, oslnivá krása žiarivej a svetlo vyžarujúcej osoby, ktorá je hrubému a telesnému človeku absolútne nedostupná“ (P. A. FLORENSKIJ, La colonna e il fondamento della verità, Rím 1974, 140 – 141).

² SV. AUGUSTÍN:  Vyznania. Bratislava : Lúč, 1997, kn. III, kap. 6.

³ LEV XIV.: apoštolský list Una fedeltà che genera futuro (8. december 2025), 5.

⁴ Porov. BENEDIKT XVI.: enyklika Deus caritas est (25. december 2005), 1.

⁵ SV. AUGUSTÍN: De vera religione, XXXIX, 72: CCSL 32, 234.

⁶ FRANTIŠEK: encyklika Patris corde (8. december 2020), 3.

⁷ FRANTIŠEK: posynodálna apošt. exhortácia Christus vivit (25. marec 2019), 248.